
45.a člen
(Namen kaznovanja)

S kaznovanjem po določbah tega zakonika država varuje temeljne vrednote in načela pravnega reda, vzpostavlja zavedanje storilca kaznivega dejanja in drugih o nedopustnosti izvršitve kaznivih dejanj, predvsem pa ob spoštovanju človeškega dostojanstva in osebnosti storilca kaznivega dejanja omogoča, da se storilcu z ustrezno sankcijo omogoči dostojna vključitev v skupno družbeno okolje.
M. Ambrož, M. M. Plesničar

1. Uvod
[1] Določba o namenih kaznovanja je bila v zakonsko besedilo vključena z novelo KZ-1E. Po vsebini je eklektična, zaznamuje jo poskus spajanja različnih »kaznovalnih teorij«. Idealnotipska razdelitev, pri kateri najdemo na eni skrajnosti retributivne teorije, ki se bolj ozirajo v preteklost in kaznivo dejanje (Punitur quia peccatum est), na drugi pa utilitarne teorije, ki bolj vrednotijo prihodnost in storilca (Punitur ne peccetur), je namreč v sodobnih pravnih diskurzih praviloma presežena, zato je kompromisni pristop take vrste razmeroma ustaljen v številnih pravnih sistemih.[footnoteRef:1] [1:  Pregledno Mojca M. Plesničar, Namen kaznovanja in njegov vpliv na odločanje o sankcijah, Zbornik znanstvenih razprav, 72/2012, str. 181–210.] 

[2] »Kaznovalne teorije« so konvencionalno poimenovanje za več problemskih sklopov: (1) kako legitimirati obstoj institucije kazenskega prava (v razmerju do različnih protagonistov: družbene skupnosti, žrtve kaznivega dejanja in storilca); (2) katere vidike upoštevati pri izbiri in odmeri kazenske sankcije; (3) kako naj poteka izvrševanje izrečene kazenske sankcije. Določba teh vidikov izrecno ne ločuje, temveč drugega ob drugem navede več ciljev, ki naj jih kaznovanje kot celota zasleduje.
[3] Obstaja dilema, ali naj se kazenski zakoniki do teh vprašanj sploh opredeljujejo. Kazensko pravosodje skupaj z institucijami izvrševanja kazenskih sankcij tvori pomemben družbeni podsistem, glede katerega ima družba velika pričakovanja. Ta podsistem lahko močno omejuje pravice posameznikov, za svoje delovanje pa potrebuje obsežna materialna sredstva. Upoštevajoč navedeno, se zdi opredelitev namenov njegovega delovanja pomembna. Reči je mogoče: če zakonsko besedilo razmeroma nadrobno ureja predpostavke, ki so potrebne za to, da posameznika kaznujemo, je prav, da se opredeli tudi do vprašanja, s kakšnimi nameni to počnemo.
[4] Toda problem je v tem, da je vprašanje namenov kaznovanja sporno na več ravneh. Čeprav se o njem intenzivno razpravlja vsaj od antike dalje, vsesplošnega konsenza ni in si ga tudi ni mogoče obetati. Ne gre namreč samo za »strokovno« ali »znanstveno«, temveč v pomembnem delu tudi ideološko vprašanje, torej za vprašanje, pri katerem pomembno vlogo pri tvorjenju stališč igra posameznikov pogled na svet. Poleg tega v novejšem času vse bolj prihaja do izraza kompleksnost namenov kaznovanja – le redkokdo še zagovarja en sam namen kaznovanja, ki bo uporaben za vsa kazniva dejanja, izvršena v vseh okoliščinah, ter za vse storilce. Spričo navedenega bi lahko oblikovali tudi stališče, naj se besedilo kazenskega zakonika ne zapleta z vprašanjem namena kaznovanja, temveč naj to prepusti »kazenskopravni teoriji« oziroma »kazenskopravni filozofiji«. 
[5] Primerjalnopravno so pristopi k temu problemu različni, pogled v družino kazenskih zakonikov, s katerimi se običajno primerjamo, pokaže naslednje. Hrvaški kazenski zakonik ima v 41. členu določbo o namenu kaznovanja, povsem podobno naši. Bolj korektno je reči, da je naša izrazito podobna njihovi: upoštevajoč časovno dinamiko nastanka obeh določb ni dvoma, da je naše Ministrstvo za pravosodje pri oblikovanju določbe za zgled jemalo 41. člen hrvaškega KZ. Nemški kazenski zakonik je na tem področju skromnejši. Nameni kaznovanja so omenjeni v prvem odstavku 46. člena, ki ureja odmero kazni. Kot temelj za odmero kazni je navedena storilčeva krivda, v njenih okvirih pa je treba upoštevati tudi reintegrativno naravnano specialno prevencijo (»pričakovane učinke kazni na bodoče življenje storilca v družbi«). Na to določbo je mogoče gledati kot na zakonsko podlago za t. i. združevalne preventivne teorije (nem. präventive Vereinigungstheorien),[footnoteRef:2] ki bodo podrobneje predstavljene v nadaljevanju. Sicer se reintegrativno naravnani specialni prevenciji kot namenu izvrševanja kazni v nemškem pravnem prostoru pripisuje rang ustavnega načela. Nemško zvezno ustavno sodišče je koncept »pravice do resocializacije« izpeljalo iz ustavnih določb o varstvu človekovega dostojanstva in pravice do svobodnega razvoja osebnosti.[footnoteRef:3] Avstrijski kazenski zakonik posebne določbe o namenih kaznovanja nima, v več določbah pa napotuje sodišča na upoštevanje generalne in zlasti specialne prevencije (37., 43., 43.a in 46. člen).[footnoteRef:4] [2:  Bernd-Dieter Meier: Strafrechtliche Sanktionen, Sprineger, München 2005, str. 147. ]  [3:  Prvič v znameniti odločbi Lebach (1 BvR 536/72) z dne 5. 6. 1973, v novejši nemški ustavnosodni praksi glej odločbo 2 BvR 1165/19 z dne 18. 10. 2019. Za temeljit pregled sodne prakse nemškega ustavnega sodišča na področju resocializacije glej Wolfgang Miller, Der auf (Re-)Sozialisierung ausgerichtete Strafvollzug im Lichte der Verfassung, Nomos, Baden-Baden 2016, str. 39–78.]  [4:  Glej tudi Diethelm Kinapfel in Höpfel Frank, Grundriss des Strafrechts – Allgemeiner Teil, Manz, Dunaj 2009, str. 6.] 

[6] Pogled v primerjalno pravo torej pokaže, da so kazenski zakoniki pri urejanju namenov kaznovanja različno izčrpni. Morebiten učinek, ki bi ga določbe o namenih kaznovanja lahko imele, je enotnejši pristop k izbiri in izrekanju kazenskih sankcij[footnoteRef:5] ali pa vsaj spodbuda sodiščem, naj tem vprašanjem pri odločanju in v obrazložitvi sodbe namenijo pozornost. Poudariti je treba, da so ponekod v primerjalnem pravu nameni kaznovanja že dalj časa pomembna ustavnopravna materija, drugod (tudi pri nas) bodo ta status v prihodnosti nemara šele pridobili.  [5:  Pregledno John Hogarth, Sentencing as a human process, University of Toronto Press, Toronto 1971.] 




2. Nameni kaznovanja
[7] Določba 45.a člena kot cilje kaznovanja navede:
· omogočanje storilcu, da se na dostojen način vključi v skupno družbeno okolje (ob spoštovanju njegovega človeškega dostojanstva in osebnosti);
· varovanje temeljnih vrednot in načel pravnega reda;
· vzpostavljanje zavedanja storilca kaznivega dejanja in drugih o nedopustnosti izvršitve kaznivih dejanj.
[8] Najprej je treba nekaj pozornosti nameniti vsebini posameznih ciljev, obenem pa se zastavlja tudi vprašanje razmerja (hierarhije) med njimi. Glede na relativno jasnost določbe v tem smislu si tudi posamezni sklopi v nadaljevanju sledijo v hierarhičnem vrstnem redu.

2.1. Omogočanje dostojne vključitve v skupno družbeno okolje
[9] Omogočanje vključitve v skupno družbeno okolje je sicer navedeno na zadnjem mestu, vendar pa je v določbo vtkano s členkom »predvsem«, s čimer mu je dan status vodilnega namena kaznovanja. Gre za izsek iz konglomerata kaznovalnih teorij, znanega pod imenom »specialna prevencija«. Skupni imenovalec specialne prevencije je prizadevanje, da storilec kaznivega dejanja ne bi ponovil. Običajno govorimo o negativni in pozitivni specialni prevenciji: prva poudarja kazen kot sredstvo zastraševanja in onemogočanja storilca, druga pa družbeno reintegracijo (resocializacijo) storilca, tj. ciljano terapevtsko intervencijo, ki naj storilcu omogoči konformno življenje po prestani kazni. Določba 45.a člena torej kot vodilni namen kaznovanja izpostavi pozitivno specialno prevencijo, ki ima v slovenski penologiji pomembno mesto.[footnoteRef:6]  [6:  Pregledno Dragan Petrovec in Mitja Muršič: Science Fiction or Reality: Opening Prison Institutions (The Slovenian Penological Heritage), Prison Journal, 2011, št. 4, str. 425–447.] 

[10] Reintegracija kot cilj kaznovanja odpira dve temeljni vprašanji: vprašanje, koliko uspeha si je mogoče obetati od terapevtske funkcije kazni, in načelno vprašanje sprejemljivosti terapevtske kazni.
[11] Kar zadeva prvo vprašanje, je znano, da so se ocene tega, kako uspešna so lahko terapevtska prizadevanja, skozi zgodovino spreminjale. Globalno gledano je obdobje po drugi svetovni vojni zaznamovala trdna vera v tretman, s katerim so ciljali tako na »poboljšanje« storilca kot tudi na njegovo vključitev v družbo, sedemdeseta leta minulega stoletja pa so prinesla močno razočaranje nad tretmansko idejo.[footnoteRef:7] V novejšem času avtorji govorijo o »previdnem optimizmu« glede uspešnosti terapevtskih prizadevanj.[footnoteRef:8] Bolj diferenciran pogled možnosti uspeha povezuje predvsem s starostjo ciljne skupine ter socialno bližino in družbeno klimo v zavodu.[footnoteRef:9] Ne glede na statistično uspešnost pa se zdi, da ima lahko usmerjenost v smiselne dejavnosti in socialno povezovanje med prestajanjem kazni vrednost sama zase, zato je ni nujno upravičevati s »statističnimi dokazi« o zmanjševanju povratništva. [7:  Ključno vlogo pri tem je odigral do danes že večkrat ovrženi članek v Roger Martinson, What works? Questions and answers about prison reform, The public interest, št. 35/1974, str. 22–54, v katerem je Martinson napačno ugotavljal, da noben ukrep nima učinka na zmanjšanje povratništva. Glej tudi Tony Ward, Shadd Maruna, Rehabilitation, Routledge, Abingdon 2007, str. 1–26.]  [8:  Tony Ward, Shadd Maruna, Rehabilitation, Routledge, Abingdon 2007, str. 19–26. Glej tudi Claus Roxin, Strafrecht Allgemeiner Teil II, Beck, München 2003, str. 77–78; Bernd-Dieter Meier: Strafrechtliche Sanktionen, Sprineger, München 2005, str. 32–33.]  [9:  Tatjana Hörnle: Straftheorien, Mohr Siebeck, Tübingen 2011, str. 21.] 

[12] V zvezi z načelno sprejemljivostjo tretmanskih programov je znan pomislek, da utegne biti država za poboljševanje storilcev kaznivih dejanj tako zavzeta, da bo na različne načine kršila njihovo dostojanstvo. Od tod varovalka v določbi, ki pravi, da morajo prizadevanja za reintegracijo potekati »ob spoštovanju človeškega dostojanstva in osebnosti storilca«. Ta omejitev je danes samoumevna, brez nje bi bilo kakršnokoli resocializacijsko prizadevanje protiustavno. V zvezi s tem je zlasti pomembno načelo prostovoljnosti vključevanja v tretmanske programe,[footnoteRef:10] ki je implicitno izraženo tudi v ZIKS-1: izvrševanje kazni zapora naj »nudi programe in aktivnosti za izboljšanje kakovosti življenja in večjo socialno vključenost po prestani kazni« (prvi odstavek 14. člena ZIKS-1).  [10:  Ulrich Eisenberg: Kriminologie – Jugendstrafrecht – Strafvollzug, Franz Vahlen, München 2004, str. 34.] 

[13] Načelo prostovoljnosti pomeni, da država tretmanskih programov obsojencem ne sme vsiljevati, lahko pa jih spodbuja, naj v njih sodelujejo. Ključno vprašanje je, kaj lahko te spodbude obsegajo. V praksi se kot spodbuda pogosto pojavlja hitrejša pot do ugodnosti (zavodskih, zunajzavodskih, predčasnega ali pogojnega odpusta), kar je lahko problematično na več ravneh. Na načelni ravni je sporno zato, ker omogoča, da je nekooperativnost posredno sankcionirana z nepridobitvijo ugodnosti (meja med »nepridobitvijo ugodnosti« in »pravo sankcijo« je zabrisana). Na praktični ravni pa lahko ustvarja pogoje za »tretmansko igro«, torej navidezno kooperativnost, motivirano izključno s pridobitvijo ugodnosti. V zvezi s tem so znane zamisli, da bi morali biti tretmanski programi prostovoljni v najstrožjem pomenu besede: posameznik si s sodelovanjem v njih ne bi »kupoval« ugodnosti, vanje bi se vključeval zato, ker bi začutil avtentično potrebo po smiselnih dejavnostih in psihološki podpori, s čimer bi bili odpravljeni pogoji za »tretmansko igro«.[footnoteRef:11] Ta vizija tretmanskih programov utegne biti do določene mere idealizirana, saj se v zavodski praksi določenemu obsegu pogojevanja (ugodnosti šele ob izkazani kooperativnosti) ni mogoče izogniti.  [11:  Heinz Steinert: Beyond Crime and Punishment, Contemporary Crises 1986, št. 1, str. 27–28.] 

[14] Spremljanje geneze te določbe pokaže še na dodaten vidik, ki iz zakonskega besedila ni razviden na prvi pogled. V prvih javno dostopnih različicah določbe (iz osnutka predloga novele KZ-1E pred strokovnim usklajevanjem) je namreč namen »omogočanja storilcu, da se na dostojen način vključi v skupno družbeno okolje« vseboval dostavek »po prestani ali izvršeni kazni«. Ta je v postopku sprejemanja zakona izpadel predvsem zaradi kritike, ki je izhajala iz – v svetu in pri nas – vse pogostejših skupnostnih sankcij (v to kategorijo bi pri nas sodile različne oblike izvršitve kazni zapora po 86. členu KZ-1). Pri teh je jasno, da sta tako vključevanje v skupno družbeno okolje kot tudi tvorno in konformno delovanje v njem sestavna dela sankcije že med prestajanjem, ne pa šele po prestani kazni. Obenem odsotnost takšne časovne opredelitve utemeljuje in dodatno nalaga penalnim institucijam vključevanje v skupnost tudi v času prestajanja zaporne kazni v zavodih, na primer prek ugodnosti prostih izhodov, izobraževanja, dela in drugih načinov osmišljanja kazni zapora.[footnoteRef:12] [12:  Predlog Zakona o spremembah in dopolnitvah Kazenskega zakonika, Novo gradivo št. 1, 3. 6. 2017, EVA 2016-2030-0001.] 

[15] Omogočanje vključitve v skupno družbeno okolje kot namen kaznovanja lahko povzroča težave na ravni odmere kazni, kjer ga je treba dopolnjevati z drugimi dejavniki, zlasti pa ga je treba omejevati s krivdnim načelom (še tako poudarjena potreba po specialni prevenciji ne more upravičiti kaznovanja prek storilčeve krivde).
[16] Če je jasno, da je zaradi uporabe členka »predvsem« opisani namen vodilni, hierarhija med drugimi nameni ni tako očitno vzpostavljena. V nadaljevanju so navedeni po vrsti, kot so zapisani v določbi, ob tem pa se zdi pomembno poudariti, da to ne pomeni, da je hierarhija med njimi v vseh primerih nujno takšna. Več prostora bo razmerju med njimi namenjenega v nadaljevanju. 

2.2. Varovanje temeljnih vrednot in načel pravnega reda
[17] V tem delu se določba o namenu kaznovanja približa ideji generalne prevencije, zlasti t. i. pozitivne generalne prevencije. Ta v ospredje ne postavlja zastraševanja in svarilnega zgleda kazni (negativna generalna prevencija), temveč utrditev zaupanja v pravni red in promocijo vrednot, ki jih ta uteleša. Ideja je zelo podrobno razčlenjena v nemškem pravnem okolju, kjer ji nekateri pripisujejo status vodilne kaznovalne teorije. 
[18] Znanih je več težav, ki jih ideja pozitivne generalne prevencije povzroča – razdeliti jih je mogoče na načelne in praktične. Na načelni ravni je znan etični pomislek, da pozitivna generalna prevencija izrablja bolečino kaznovanega kot sredstvo za dosego družbenokoristnih ciljev, kot so pomiritev javnosti, utrjevanje zaupanja v pravni red in promocija pravnih vrednot. Pomislek ima težo, hkrati pa je res, da se na etičnem testu te vrste nobena od kaznovalnih teorij ne odreže bistveno bolje. Celo absolutne teorije, ki so del svojega creda zgradile na diskurzu o človekovem dostojanstvu in zavračanju utilitarizma, bolečino kaznovanega izrabljajo za dosego določenih ciljev, le da ti cilji niso zasnovani stvarno-utilitarno, temveč idealistično (pravičnost, simbolna ponovna vzpostavitev pravnega reda, zasluženo povračilo itd.). Res pa je, da lahko ideja pozitivne generalne prevencije sproži skušnjavo prav posebne vrste: stopnjevati kaznovanje v imenu kaznovalnih apetitov javnosti, tj. s ciljem pomiritve in zadovoljitve javnega mnenja. Zato je tudi tu na mestu opozorilo, da še tako velika potreba po pozitivni generalni prevenciji ne more upravičiti kaznovanja prek storilčeve krivde, glede na hierarhijo obravnavane določbe pa tudi ne prek specialnopreventivnega namena kaznovanja. 
[19] Na praktični ravni se zastavlja vprašanje učinkovitosti pozitivne generalne prevencije. Empirične raziskave kažejo, da so njeni učinki omejeni.[footnoteRef:13] Vendarle pa je pri ocenah treba biti previden: jasno je, da pozitivna generalna prevencija na elementarni ravni deluje (brez delovanja pravosodja in izrečenih sankcij zaupanje v pravni red ne bi bilo mogoče), pretirano pa bi bilo pričakovati, da lahko drobne razlike v izrečenih sankcijah in njihovih obrazložitvah vplivajo na pravno zavest ljudi.[footnoteRef:14] To še toliko bolj drži, ker so informacije, ki jih ima javnost o delovanju pravosodja, dokaj nezanesljive in skope. Pravosodje namreč z njo v večini primerov ne komunicira neposredno, temveč prek medijskih posrednikov, ki v skladu s svojimi potrebami in motivi poskrbijo za filtriranje in fokusiranje informacij.  [13:  Matjaž Ambrož: Namen kaznovanja: pozitivna generalna prevencija?, Revija za kriminalistiko in kriminologijo, 2016, št. 1, str. 8–12.]  [14:  Julian V. Roberts, Mojca M. Plesničar, Sentencing, legitimacy, and public opinion, v: Gorazd Meško (ur.), Justice Tankebe (ur.), Trust and legitimacy in criminal justice, Springer, Cham 2014, str. 33–55.] 


2.3. Vzpostavljanje zavedanja storilca kaznivega dejanja in drugih o nedopustnosti izvršitve kaznivih dejanj
[20] S to frazo zakonsko besedilo meri na številne namene kaznovanja: kazen naj bi naslavljala »storilca in druge« (specialna in generalna prevencija) in pri njih vzpostavljala zavedanje o nedopustnosti izvršitve kaznivih dejanj. Ker določba ne pove, na kakšen način naj bi to zavedanje vzpostavljala, si je mogoče predstavljati tako negativno (zastraševanje) kot pozitivno delovanje (pouk o pomenu pravnih vrednot). 
[21] Poleg tega je možna tudi razlaga, ki v poudarjanju »nedopustnosti« prepozna element absolutnih kaznovalnih teorij. Gre za očitek storilcu, da je bilo njegovo ravnanje z družbenega vidika nesprejemljivo, in zato vredno graje. Pri tem ne gre za povračilnost, temveč za znak, da zakonodajalec storilca dojema in naslavlja kot odgovornega nosilca lastnega ravnanja.[footnoteRef:15] [15:  Mojca M. Plesničar, Nov veter v slovenski kaznovalni politiki? Dva poudarka iz predloga novele KZ-1E, Pravna praksa, št. 41-42/2016, str. 15.] 

[22] V tem delu določbe lahko nadalje razberemo tudi nagib zakonodajalca k t. i. ekspresivnim kaznovalnim teorijam, ki v zadnjem času pridobivajo naklonjenost dela avtorjev kot »tretji steber« kaznovalnih teorij. Ekspresivne teorije osrednjega smisla kazni ne vidijo ne v »zasluženem povračilu« ne v preprečevanju kriminalitete, temveč kazni razumejo predvsem kot sredstvo komunikacije oziroma simboličnega izražanja.[footnoteRef:16] Čeprav pri nas doslej niso bile izčrpneje tematizirane, niso novost v pravem pomenu besede: vsaka izrečena kazen – hočeš nočeš – deluje tudi ekspresivno,[footnoteRef:17] ključno normativno vprašanje pa je, do kod lahko s sklicevanjem na ekspresivne funkcije kazni krojimo teorijo in prakso kaznovanja.[footnoteRef:18] [16:  Matjaž Ambrož: Kaznovanje kot komunikacija z žrtvijo kaznivega dejanja, Revija za kriminalistiko in kriminologijo 2020, št. 1.]  [17:  Dragan Petrovec, Kazen brez zločina, Studia Humanitatis, Ljubljana 1998, str. 129−162.]  [18:  Podrobneje Matjaž Ambrož: Kaznovanje kot komunikacija z žrtvijo kaznivega dejanja, Revija za kriminalistiko in kriminologijo 2020, št. 1.] 

[23] Določba o namenih kaznovanja pa je sicer vendarle razmeroma splošna: posamezni nameni so na jedrnat način navedeni drug ob drugem. Ker pa so med seboj lahko tudi v konfliktnem odnosu, je ključnega pomena vzpostavitev ustreznega razmerja med njimi, ki gre preko enostavnejše razmejitve med temeljnim in drugimi nameni.[footnoteRef:19] [19:  Claus Roxin, Strafrecht Allgemeiner Teil II, Beck, München 2003, str. 85.] 


3. Razmerje med posameznimi kaznovalnimi nameni
[24] Nekaj namigov glede razmerja med posameznimi kaznovalnimi nameni daje že konkretna določba, nekaj jih je mogoče razbrati iz drugih določb KZ-1 (49. člen), sicer pa se je treba opreti na literaturo s področja kaznovalnih teorij. 
[25] Danes med mešanimi teorijami o namenu kaznovanja v evropskem kontinentalnem prostoru prevladujejo preventivne mešane oziroma preventivne združevalne teorije (nem. präventive Vereinigungstheorien), ki poudarjajo preventivne funkcije kaznovanja (generalno in specialno prevencijo), pri čemer poudarjanje preventivnih vidikov ne pomeni odpovedi vsem predpostavkam absolutnih teorij.[footnoteRef:20] Treba je biti natančen: absolutnih teorij ne smemo povezovati le z iracionalno povračilnostjo, temveč tudi z zahtevo, naj bo kazen sorazmerna storilčevi krivdi, kar je pomemben branik pred ekscesivnim sankcioniranjem v imenu te ali one prevencije. Preventivne mešane teorije si tako zastavljajo ambiciozno nalogo: uskladiti ideje generalne in specialne prevencije ter kaznovanja, ki je omejeno s storilčevo krivdo.  [20:  Matjaž Ambrož: Preventivne mešane teorije o namenu kaznovanja, Revija za kriminalistiko in kriminologijo 2008, št. 3, str. 239–248.] 

[26] O namenih kazni je mogoče razpravljati na več ravneh: (1) na ravni predpisanih (zagroženih) kazni, (2) na ravni sodne izbire in odmere kazenske sankcije ter (3) na ravni izvršitve kazni. Prva in tretja raven veljata za razmeroma nesporni: zagrožene kazni naj bi delovale predvsem generalnopreventivno, izvršitev kazni pa naj bi bila naravnana reintegracijsko. Najbolj kompleksna je sodna raven, torej vprašanje, katere namene kaznovanja (in kako) naj pri odmeri kazni upošteva sodišče. Osrednji credo preventivnih mešanih teorij je, naj sodnik med nameni kaznovanja upošteva (reintegracijsko naravnano) specialno prevencijo in generalno prevencijo, pri čemer izrečena kazen ne sme preseči storilčeve krivde (krivda kot zgornja meja kazni). 
[27] Zdi se, da je opisana ideja združljiva z vsebino slovenskega KZ-1: ta ob navajanju preventivnih ciljev omenja nujnost spoštovanja dostojanstva obsojenca (kar je mogoče razumeti kot omejitev preventivnih aspiracij države s storilčevo krivdo), hkrati pa v splošnih pravilih za odmero kazni kot temeljno merilo izpostavlja težo dejanja in storilčevo krivdo (prvi odstavek 49. člena KZ-1).
[28] Zapisana formula, ki jo za odmero kazni ponujajo preventivne mešane teorije, v praksi iz več razlogov ne bo tako elegantna, kot se zdi na papirju. Najprej je treba omeniti možen konflikt med specialno in generalno prevencijo, torej položaj, ko ta dva namena napotujeta na različno stroge kazni. Šolski primer za ponazoritev tega konflikta je mlad storilec razmeroma težkega kaznivega dejanja, pri katerem bi sodišča lahko v imenu generalne prevencije izrekla sorazmerno dolgo zaporno kazen, hkrati pa bi taka kazen storilca očitno desocializirala, mu vzela življenjske možnosti in ga spravila na pot nadaljnje kriminalne kariere. V položajih, kot je orisani, zagovorniki preventivnih mešanih teorij poudarjajo prednost reintegracijsko naravnane specialne prevencije pred generalno prevencijo,[footnoteRef:21] kar je stališče, za katerega je mogoče reči, da ga je usvojil tudi naš zakonodajalec, ko je z besedico »predvsem« reintegracijo razglasil za vodilni namen kaznovanja.  [21:  Claus Roxin, Strafrecht Allgemeiner Teil II, Beck, München 2003, str. 87.] 

[29] Določba 45.a člena KZ-1 je pretežno utilitaristično naravnana (cilje kaznovanja povezuje s potencialnimi družbenimi koristmi), pri tem pa krivdno načelo postavlja mejo zasledovanju družbeno koristnih ciljev s sredstvi kazenskega prava: tako je denimo eksemplarično kaznovanje (na primer zelo odločno kaznovanje nekaterih kaznivih dejanj, da bi dali »zgled drugim«) nedopustno, čeprav bi bilo kdaj pa kdaj lahko družbeno koristno. 
[30] Ko poudarjamo, da je kazen navzgor omejena s storilčevo krivdo, je treba nekaj besed nameniti terminologiji. Konvencionalni izraz »krivda« v kontekstu odmere kazni ne označuje le krivde kot enega od elementov kaznivega dejanja, temveč ga je treba razumeti kot širši sklop okoliščin, ki zaznamujejo dejanje in storilca (nem. Strafzumessungsschuld), v tem smislu je denimo tudi teža dejanja del krivde.
[31] Da kaznovanje ne sme preseči storilčeve krivde, je danes del kanona, ki ga izpeljujemo iz načela pravne države. Jasno je seveda, da posebno natančna ta omejitev ni, saj se izmika strogi kvantifikaciji. Svojo vlogo opravlja relativno dobro, kadar gre za načelne primerjave (kazen za blažje premoženjsko kaznivo dejanje mora biti nižja od tiste za telesno poškodbo), seveda pa celotna dogmatika krivde ne more odgovoriti na vprašanje, koliko let, mesecev in dni zapora je treba izreči za neko konkretno kaznivo dejanje. 
[32] Tudi posamezne cilje, ki jih zakonsko besedilo zdaj navaja med nameni kaznovanja, je nadvse težko pretvoriti v praktične smernice pri določanju kazni. Kako v posameznem primeru denimo vedeti, koliko kazni je potrebne za ustrezno »varovanje temeljnih vrednot in načel pravnega reda«? Zato bi bilo pretirano pričakovati, da bo določba o namenih kaznovanja bistveno vplivala na praktično odločanje pri odmeri kazni. Oblikovana je tako, da ima predvsem naravo deklaracije, kar pa ne pomeni, da jo je dopustno spregledati. Čeprav je zasnovana eklektično in ohlapno, med nameni kaznovanja namreč ustvarja določeno hierarhijo. Hkrati je njen pomen tudi v tem, da deluje kot spodbuda za sodišča, naj temu vprašanju namenijo več pozornosti pri odločanju ter pri razlaganju izbire in odmere kazenske sankcije. 

